ОШ „Слободан Бајић Паја“

Сремска Митровица

Дана: 23. марта 2020. год.

**О Б А В Е Ш Т Е Њ Е**

 Поштоване колеге.

 Рад дежурне службе у школи од сутра, 24. марта биће померен за један сат и трајаће укупно три радна сата, од 9,00 до 12,00 часова. Тиме је боравак у школској згради сведен на минимум и препорука је да сви радници школе, осим дежурне службе, школу посећују само у случају озбиљне потребе.

 Оно што је тренутно актуелно у школи су обавештења родитељима о упису будућих првака. Данас је донесена и одлука о обустави поступка јавне набавке у оквиру планиране наставе у природи. У фискултурној сали постављена је нова лед расвета, тако да ће Вам бити потребне сунчане наочаре, када се сва светла попале. У току следећег викенда очекујемо завршетак радова на увођењу интернет мреже и уместо досадашњих 18%, матична школа ће све до Бебиног стана, 100% бити покривена интернетом.

 Друга радна недеља је почела. Пре него што Вас упознам са најновијим обавештењима да Вам поновим оно што су неки можда пречули. Наша основна обавеза своди се на израду оперативних планова на недељном нивоу, контакт и информисање ученика о задацима и наставним јединицама и повратну информацију. На који начин ћете Ви то урадити и у ком обиму, сами одлучите. Ништа више од тога није обавезујуће, а кроз комуникацију са ученицима схватићете да ли сте на прави начин прилагодили обим рада новим условима и околностима или га морате упростити или усложити.

Платформа, коју ћете користити зависи такође од Вас и Ваше техничке оспособљености. То не значи да колегама, који сматрају да су способни да раде информатички комплексније операције и који желе да им се омогући приступ сложенијим формама, онемогућимо ту врсту рада. Све што Министарство понуди као опцију ми стављамо на сајт, а на вама је да ли ћете то применити или не. Данас сам добио допис управо о новој платформи за коју Министарство мисли да нуди већи квалитет и боље услове рада. Ја сам у обавези да Вас упознам са тим, а Ви нисте у обавези да прихватите понуђену врсту рада.

Начин вредновања и оцењивања се мења у односу на редовне услове рада. У том циљу сам у претходном обавештењу написао неколико појашњења о функцијама и природи формативног оцењивања. Вас је више од 50 и ценим да је неко можда и заборавио детаље поступака оцењивања и да ће му добро доћи као олакшица и појашњење подсећање на врсте оцењивања заснованом на компетенцијама. Онај коме то није потребно не мора да чита. Имајте у виду да је много захтевније, и ментално и временски, осмислити и написати обавештење, него га прочитати. Увек се водим мишљу да, што Вас детаљније обавестим, то ћете мање питања поставити.

На захтев, који сам у петак послао у вези формирања дигиталне школе добио сам одговор са Портала за дигитално образовање *Klett* Групе Србија.

Као што сам Вас у претходном обавештењу упознао, издавачке куће *Кlett*, Нови Логос и Фреска отварају своју платформу www.eucionica.rs за формирање дигиталних учионица и бесплатно коришћење дигиталних уџбеника.

Уколико учитељи и наставници наше школе, који предају по реформисаном програму за први, други, пети и шести разред, желе да користе платформу са дигиталним уџбеницима www.eucionica.rs, потребно је да ми на мејл помоћника директора пошаљу:

· податке за све ученике и наставнике, који ће користити дигиталну платформу (податке достављате у форми табеле (пример попуњене табеле налази се у прилогу)),

· списак уџбеника, које бисте желели да користите у настави, по разредима и издавачима.

Потребно је да сви наставници, који до сада нису регистровани на е-учионици креирају свој налог. Упутство за креирање налога за наставнике налази се на линку: https://lo.klett.rs/LO/PDF/Registracija.pdf

За ученике, који немају креирана корисничка имена у табели, наводите само име и презиме ученика, а издавачке куће *Кlett*, Нови Логос и Фреска ће им креирати корисничка имена и откључати уџбенике, које сте навели.

За ученике, који имају већ креирана корисничка имена, школа ће слати корисничко име ученика поред његовог имена и презимена у табели.

Министарство нам је упутило на разматрање нову платформу. У прилогу овог обавештења је архива (фајл), која садржи налоге за све наставнике и ученике у нашој школи. Налози су намењени за приступ апликацији *Microsoft Teams* за потребе удаљеног извођења наставе. За сваки налог дати су корисничко име и лозинка. Приликом приступа апликацији на адреси [https://teams.microsoft.com](https://teams.microsoft.com/) користи се адреса електронске поште, која се добије када се на корисничко име надовеже "@[eprosveta.ac.rs](http://eprosveta.ac.rs/)" (без наводника). Исто важи и за наставничке и за ученичке налоге.

У архиви се налази једна табела (Excel) са налозима за наставнике (за све оне, којима је налог потребан према уносима у Доситеј) и по једна табела (Excel) за свако одељење са налозима за ученике у одељењу. Табела са налозима за наставнике се зове "\_nastavnicki\_nalozi". Ја као директор сам дужан да сваком наставнику доставим његово корисничко име и лозинку. Такође сам у обавези да табеле са налозима за ученике поделим разредним старешинама (сваком разредном старешини треба послати једну табелу, која се односи на његово одељење).

Ажурне податке школа је у току године унела у Доситеј, тако да смо у могућности да табелу за одређено одељење препознамо по имену и презимену разредног старешине. Табела у називу има и информацију о разреду за који је припремљена. Табеле школа шаље разредном старешини. Разредне старешине су дужне да налоге (корисничко име и лозинку) доставе ученицима посредством родитеља. Министарство препоручује да разредни старешина у табелу са налозима ученика упише име и презиме ученика, којем је дао налог и да исту чува за своје потребе као и за потребе школе. Министарство такође препоручује да се налози од почетка табеле редом додељују ученицима по редоследу, којим су уписани у званичне евиденције, које школа води.

Пример назива фајла са одељењима: "ucenici\_petar\_petrovic\_233927\_66\_r8os\_o1\_"

- Разредни старешина је Петар Петровић
- r8os - 8 разред основне школе (може да буде и комбиновано - за комбиновано одељење)

- o1 - Редни број одељења, који је јединствен на нивоу школе и разреда, али нема никакве везе са ознаком (називом) одељења у школи.

Упутства су доступна на адреси <https://rasporednastave.gov.rs/alati-uputstva.php>
Упутства ће најкасније у току данашњег дана бити проширена корацима за формирање одељења у којима касније може да се организује настава.

Напомињем да коришћење ове платформе није обавезујуће, али да овим дописом Министарство од школа у ванредном стању очекује да користе неку од платформи, које су прилагођене образовању и омогућавају удаљено одржавање наставног процеса (школе, које користе неку од платформи погодних за размену порука у групама могу и даље да користе исту платформу за потребе организовања, али се препоручује и коришћење неког напреднијег алата попут наведеног).

Како би се отклонили евентуални недостаци препоручене платформе, Министарство ће уложити додатне напоре у складу са расположивим капацитетима, све у циљу превазилажења евентуално уочених грешака.

У складу са расположивим техничким и људским капацитетима наше школе закључујем да сте се покајали што сте утрошили време на читање ове препоруке. Уколико грешим, ентузијастима и зналцима стојим на располагању да се упустимо и у овај модел комуникације на даљину.

Надам се да смо се разумели.

Срдачан поздрав.

Директор: Ђорђе Цвијановић